**Bjerke-pyramiden**, også kalt **Bjerke-banken**, var et norsk pyramidespill av typen Ponzi-svindel som opererte i gamblermiljøet rundt Bjerke Travbane, og som kollapset i 1988.

Det var Knut Sanne som var opphavsmannen til konseptet som trolig startet helt i begynnelsen av 1980-årene, men det eksisterte også en «filial» i Bergen. Investorer ble lokket med avkastning på 10 % i måneden. Sanne ble begjært personlig konkurs i 1988, og oppga da at han skyldte kreditorer rundt 35 millioner kroner. Han hevdet at han ikke kontrollerte noen av pengene som var skutt inn, men at disse var videreformidlet til den svenske golfspilleren Mikael Friberg samt en annen svenske. Politietterforskerne trodde ikke på forklaringene hans, men det hindret ikke illsinte kreditorer å oppsøke Friberg i Sverige i et forsøk på å true tilbake pengene. Hvor mye penger som sirkulerte er uklart, men det ble anslått beløp i størrelsesorden en halv milliard. Konseptet hadde forgreininger til miljø for smugling av narkotika og brennevin, og flere av investorene var også involverte i Ole Christian Bach sitt lignende svindelkonsept.

Tilsynelatende var mye av de investerte midlene svarte penger, og det var relativt stille fra investorene da kollapsen inntraff. Noen få sto frem og fortalte om sine tap, blant disse var håndballtreneren Frode Kyvåg som kom inn på et sent tidspunkt og tapte et millionbeløp. I 1990 gikk politiet til arrestasjon av fire personer med sentrale roller i konseptet, blant disse var Per Sundby og Kristian Gimmingsrud. Etterforskningen gikk imidlertid i stå, og siktelsene mot disse to for bedrageri ble senere henlagt. Gimmingsrud gikk senere til injuriesøksmål mot magasinet Kapital som hadde omtalt ham som «bakmann» i Bjerke-pyramiden, men tapte i retten. Før dette hadde han vunnet et søksmål mot VG som i 1991 hadde gjengitt urettmessige svindelanklager fra en tidligere ansatt i Gimmingsruds selskap Ferieparadiset A/S.

Lars Arne Fjeldsbø organiserte aktivitetene i Bergensområdet, og samarbeidet med en ansatt i Den norske Creditbank sin filial i Knarvik som ordnet med lån til investorene. Ved opprullingen av nettverket ble den DnC-ansatte fengslet og siktet for grov utroskap. Fjeldsbø ble arrestert av britisk politi på Gatwick lufthavn. Senere samme år ble han arrestert i Frankfurt med et halvt kg heroin, og ble dømt til fire år og ti måneder i tysk fengsel. I 2015 ble han skutt og drept i Thailand av en annen nordmann som hadde tapt halvannen million på investeringer anbefalt av Fjeldsbø.

I 1993 ble en tidligere ansatt i Tromsø Sparebank dømt til fengsel i 2,5 år for å ha tatt imot bestikkelser for å tilby lån uten sikkerhet til personer som skulle investere i Bjerke-pyramiden. Totalt ble det lånt ut 23 millioner fra banken, det meste av dette ble misligholdt og tapsført av banken.

Referanser
----------

1. 1 2  «Bergensk pyramidekakse mistet alt». *Bergens Arbeiderblad*. 7. november 1988.
2. 1 2  «Pengepyramide med forgreininger i Nordhordland». *Nordhordland*. 12. november 1988.
3. ↑  «Tror ikke på Sanne». *VG*. 17. mars 1990. «Han innrømmer å ha tatt imot 35 millioner pyramide-kroner, men fastholder at han har levert pengene til svenskene Mikael Friberg og Per Ivar Persson. Persson eksisterer høyst sannsynlig ikke, og Fribergs navn var til og med galt skrevet i gjeldspapirene. Vi tror ikke Sanne der heller, sier Knut Ragnar Mikkelsen, som leder etterforskningen.»
4. ↑  «Golf-topp skulle bankes opp». *VG*. 9. mars 1990. «Tidligere elitegolfspiller Mikael Friberg sperret øynene opp da han en morgen fikk besøk av tre norske «gorillaer» fra Oslo. De presenterte et «gjeldsbrev» hvor det fremgikk at Friberg skyldte pyramidetoppen Knut Sanne 5,6 millioner kroner.»
5. ↑  «Narko-smugler fikk «hvitvasket» 600 000». *Bergens Arbeiderblad*. 7. november 1990.
6. ↑  «Samme investorer i de ulike pyramidespill». *Tønsbergs Blad*. 7. mars 1990.
7. ↑  «På stedet hvil i Oslo-pyramiden». *Arbeiderbladet*. 24. februar 1990.
8. ↑  «- Hva f... skulle jeg rope hurra for?». *Dagsavisen*. 12. juni 1999.
9. ↑  ««Pyramide»-siktet». *Arbeiderbladet*. 17. februar 1990.
10. ↑  «20 millioner forsvunnet». *VG*. 27. juli 1993.
11. ↑  «Hegnar vant i retten». *E24*. 8. mai 2007.
12. ↑  «Rundlurt av ferie-firma». *VG*. 22. juni 1991.
13. ↑  «VG må betale 175.000». *Romerikes Blad*. 23. februar 1996.
14. ↑  «DnC-ansatt fengslet». *Arbeiderbladet*. 21. februar 1990.
15. ↑  «Bergenser siktet i pyramidesaken». *Bergens Arbeiderblad*. 20. februar 1990.
16. ↑  «Bergenser fikk tysk heroin-dom». *Bergens Tidende*. 25. mai 1991. «En domstol i den tyske byen Hanau har dømt bergenseren Lars A. Fjeldsbø til fengsel i fire år og ti måneder, for kjøp av et halv kilo heroin.»
17. ↑  «- Kranglet om bingoselskap». *Bergens Tidende*. 4. april 2015.
18. ↑  «Utro bankmann fikk to og et halvt år». *Nordlys*. 2. november 1993.